Для конкурсу было адабрана 25 работ. Большасць — з Мінска, але былі таксама калектывы з Віцебска, Гомеля, Гродна, Магілёва. У заключны тур увайшло 9 работ, кожная з якіх атрымала тую ці іншую ўзнагароду. Мы ўбачылі значнасць і разнастайнасць ідэй, праграмаванне шматлікіх асацыяцый, многалінейнае ўзаемадзеянне музыкі і харэаграфіі, шырокую палітру выразных сродкаў, скіраваных на раскрыццё мастацкага вобразу, нарэшце, даволі прафесійнае выкананне. Гэта дазваляе засведчыць, што сучасны танец у нашай краіне “моцна трымаецца на нагах” і смела можа прэтэндаваць на статус сур’ёзнай мастацкай з’явы.